Asia C‑141/14

Euroopan komissio

vastaan

Bulgarian tasavalta

”Jäsenyysvelvoitteiden noudattamatta jättäminen — Direktiivi 2009/147/EY — Luonnonvaraisten lintujen suojelu — Kaliakran ja Belite skalin erityiset suojelualueet — Direktiivi 92/43/ETY — Luontotyyppien ja luonnonvaraisten lajien suojelu — Kompleks Kaliakran yhteisön tärkeänä pitämä alue — Direktiivi 2011/92/EU — Tiettyjen hankkeiden ympäristövaikutusten arviointi — Suojelujärjestelmän ajallinen soveltaminen — Luontotyyppien heikentyminen ja lajeihin kohdistuvat häiriöt — Tuulienergia — Matkailu”

Tiivistelmä – Unionin tuomioistuimen tuomio (kolmas jaosto) 14.1.2016

Ks. tuomion teksti. (ks. 27–30 kohta)

Luontotyyppien sekä luonnonvaraisen eläimistön ja kasviston suojelusta annetun direktiivin 92/43 6 artiklan 2 kohtaa sovelletaan myös laitoksiin, joita koskevat hankkeet toimivaltainen viranomainen on hyväksynyt ennen kuin kyseisessä direktiivissä säädettyä suojelujärjestelmää alettiin soveltaa asianomaiseen suojelualueeseen. Vaikka tällaisia hankkeita eivät koske direktiivissä 92/43 vahvistetut säännöt menettelystä, joka koskee etukäteistä arviointia hankkeen vaikutuksista kyseiselle alueelle, niiden toteuttaminen kuuluu kuitenkin kyseisen direktiivin 6 artiklan 2 kohdan soveltamisalaan. Tuulivoimalan rakennushankkeen toteuttaminen ja sen tuloksena olevien laitosten aikaansaama toiminta kuuluvat näin ollen direktiivin 92/43 6 artiklan 2 kohdan soveltamisalaan, vaikka luvat on annettu ennen kuin asianomainen jäsenvaltio liittyi unioniin ja ennen kuin direktiiviä 92/43 ja luonnonvaraisten lintujen suojelusta annettua direktiiviä 2009/147 sovellettiin näihin lupiin. (ks. 51, 52 ja 55 kohta)

Toiminta on luontotyyppien sekä luonnonvaraisen eläimistön ja kasviston suojelusta annetun direktiivin 92/43 6 artiklan 2 kohdan mukaista ainoastaan, mikäli taataan se, että tällaisella toiminnalla ei aiheuteta minkäänlaista häiriötä, joka on omiaan vaikuttamaan merkittävästi tämän direktiivin tavoitteisiin ja erityisesti sen suojelutavoitteisiin. Kyseisen säännöksen noudattamatta jättämisen osoittamiseksi komission ei kuitenkaan tarvitse osoittaa syy-seuraussuhdetta hankkeiden tuloksena olevien laitosten toiminnan ja kyseisille lajeille aiheutuneen merkittävän häiriön välillä. Riittää nimittäin, että kyseinen toimielin osoittaa, että on olemassa todennäköisyys tai vaara siitä, että toiminta aiheuttaa tällaisia häiriöitä. (ks. 56 ja 58 kohta)

Siltä osin kuin kyse on luonnonvaraisten lintujen suojelusta annetun direktiivin 2009/147 4 artiklan 4 kohdasta, jonka mukaan jäsenvaltioiden on toteutettava asianmukaiset toimenpiteet erityisillä suojelualueilla elinympäristöjen pilaantumisen tai huonontumisen sekä lintuihin vaikuttavien häiriöiden estämiseksi, kyse on tämän säännöksen rikkomisesta, jos komissio osoittaa, että on olemassa todennäköisyys tai vaara siitä, että hanke heikentää suojeltujen lintulajien elinympäristöjä tai aiheuttaa merkittäviä häiriöitä näille lajeille. Kun on todettu, että tuulivoimaloiden toiminta on omiaan aiheuttamaan merkittäviä häiriöitä ja elinympäristöjen heikentymistä suojeltujen lintulajien osalta, tämän toteamuksen kanssa ristiriidassa ei ole se, että tällaiset linnut käyttävät asianomaista erityistä suojelualuetta tästä huolimatta ja tuuliolojen ollessa sopivat lintujen muutto keskittyy erääseen kyseisen toiminnan alueista. Suojeluvelvollisuudet ovat nimittäin olemassa jo ennen kuin lintukannan pienentyminen on todettu tai ennen kuin suojellun lintulajin häviämisvaara konkretisoituu. (ks. 66, 70, 75 ja 76 kohta)

Ks. tuomion teksti. (ks. 67 kohta)

Ks. tuomion teksti. (ks. 88 kohta)